FRAIRS-I-WEB	Aguest qu'ère eth sòn cas: rebrembaue ua tranquilla tarde d'ostiu, ua hièstra dubèrta, es arrais inclinadi deth solei cogant (aguesti arrais inclinadi ère çò que mielhor rebrembaue), ua icòna en un cornèr dera cramba, ua lampa alugada ath sòn dauant e sa mair ajulhada dauant era icòna, somicant tau qu'en un atac d'istèria, entre crits e planhs, en tot agarrar-lo ada eth damb es dus braci, en tot abraçar-lo damb fòrça enquia hèr-li mau e pregant per eth ara Vèrge, en tot desliurar-lo alavetz des sòns braci e quilhant-lo damb es dues mans entara icòna, tau que se lo botèsse jos era empara dera Mair de Diu…